《复用韵谢汤子才贺雨》
宋代·晁公溯

亢阳乃为灾，正坐我德凉。
有云辄复散，南箕端{上竹下欺}扬。
旧闻江都相，亦有请雨方。
星符久未下，天意终眇茫。
斋居省愆尤，客至不敢觞。
敬开紫函书，要近青黎光。
电鞭烦列缺，雷车呼阿香。
古人精诚感，六月犹降霜。
夜来仅一洗，高泽未渠央。
何时来贺我，有约君勿忘。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。